
05.07.2012
Πλαίσιο
Εν όψει της εφαρμογής των ρυθμίσεων της Τρίτης Ενεργειακής Δέσμης, αλλά και του Ενιαίου Μοντέλου Ευρωπαϊκής Αγοράς (Target Model), κατά τρόπο που να είναι αποτελεσματικός και αποδοτικός για την εγχώρια αγορά, είναι αναγκαίες σημαντικές δομικές αλλαγές στη μέχρι σήμερα οργάνωση και λειτουργία της αγοράς. Λαμβάνοντας υπ΄ όψη τόσο την εμπειρία που αποκτήθηκε μέχρι σήμερα, όσο και τις πραγματικές μεταβολές που έχουν επέλθει στην εγχώρια και διεθνή ενεργειακή αγορά, η ΡΑΕ, με τις παρούσες προτάσεις της, επιθυμεί να εκκινήσει τη δημόσια συζήτηση σχετικά με την αναδιοργάνωση της αγοράς αυτής. Αφού λάβει τις αρχικές παρατηρήσεις των συμμετεχόντων, η ΡΑΕ θα προχωρήσει στην εξειδίκευση και τελική διατύπωση αναλυτικών προτάσεων, οι οποίες και θα τεθούν σε δημόσια διαβούλευση. 
Οικονομικό περιβάλλον μέσα στο οποίο θα γίνουν οι προτεινόμενες δομικές αλλαγές 

α) 
Δυσμενής οικονομική συγκυρία, και ιδίως αύξηση του επιχειρηματικού και πιστωτικού κινδύνου και σημαντική επιδείνωση των χρηματορροών, λόγω της ταμειακής στενότητας του χρηματοπιστωτικού τομέα, η οποία δεν είναι παροδική. Ο σχεδιασμός της αγοράς θα πρέπει να λαμβάνει υπ’ όψη του την ανάγκη διασποράς του πιστωτικού κινδύνου, ελαχιστοποιώντας, κατά το δυνατόν, το συνεπαγόμενο κόστος διαχείρισης του κινδύνου αυτού.  Αποτέλεσμα της οικονομικής συγκυρίας είναι και η αύξηση του κόστους δανεισμού, βραχυχρόνιου και μακροχρόνιου, με αρνητικές επιπτώσεις στους παραγωγούς και στα δίκτυα.

β) 
Αυξανόμενη, με ταχείς ρυθμούς, διείσδυση της παραγωγής των ΑΠΕ στο ηλεκτρικό σύστημα, η οποία οδηγεί σε μεγάλη αύξηση του Ειδικού Τέλους Μείωσης Εκπομπών Αέριων Ρύπων (ΕΤΜΕΑΡ), καθώς και σε μείωση των συντελεστών χρήσης των υποδομών που σχετίζονται με τη θερμική παραγωγή (ηλεκτροπαραγωγικές μονάδες και υποδομές φυσικού αερίου).  

γ) 
Συνεχιζόμενη μείωση της κατανάλωσης ηλεκτρικής ενέργειας, λόγω της οικονομικής κρίσης.  Η μείωση αυτή έχει επιπτώσεις στο κόστος της προσφερόμενης ηλεκτρικής ενέργειας, καθώς τα σταθερά κόστη των υποδομών επιμερίζονται σε μικρότερα φορτία.
δ)
Δυσμενείς οικονομικές συνθήκες στην ευρύτερη περιοχή των Βαλκανίων και της Νότιας Ευρώπης, οι οποίες, σε συνδυασμό με την ελλιπή εναρμόνιση των κανόνων λειτουργίας της ευρωπαϊκής αγοράς ενέργειας, δεν επιτρέπουν την -έστω και μερική- ανάταξη των εσωτερικών δυσμενών συνθηκών, μέσω της εξωστρέφειας των ελληνικών επιχειρήσεων που δραστηριοποιούνται στον ενεργειακό τομέα.
 Στόχοι των προτεινόμενων δομικών αλλαγών 

α) Συμπίεση, κατά το δυνατόν, του κόστους παραγωγής και προμήθειας ηλεκτρικής ενέργειας, έτσι ώστε να αποφευχθεί περαιτέρω αύξηση των τιμών ηλεκτρικής ενέργειας για τους καταναλωτές χαμηλής, μέσης και υψηλής τάσης, και να βελτιωθεί η ανταγωνιστικότητα της ελληνικής οικονομίας.

β) Δημιουργία κατάλληλου υποβάθρου για να επιτευχθεί η εναρμόνιση της εγχώριας αγοράς ηλεκτρικής ενέργειας με αυτές των γειτονικών χωρών, στα πλαίσια του Ενιαίου Μοντέλου Ευρωπαϊκής Αγοράς, με σκοπό την αναβάθμιση της εμπορικής δραστηριότητας μεταξύ της Ελλάδας και των χωρών αυτών και τη δημιουργία ευκαιριών για εξαγωγή της πλεονάζουσας δυναμικότητας/παραγωγής. 

γ) Εξασφάλιση πρόσβασης όλων των συμμετεχόντων, με ισοδύναμο τρόπο, στους διαθέσιμους ενεργειακούς πόρους της χώρας, κατά κύριο λόγο τους λιγνίτες και τα νερά, έτσι ώστε να δημιουργηθούν χαρτοφυλάκια αντίστοιχου κόστους ενέργειας.

δ) 
Άρση των στρεβλώσεων και σταυροειδών επιδοτήσεων στα τιμολόγια λιανικής, και ιδίως στα τιμολόγια χαμηλής τάσης που παραμένουν ρυθμιζόμενα, με ορθολογική κατανομή του κόστους μεταξύ των διαφόρων κατηγοριών καταναλωτών, έτσι ώστε  να διασφαλίζεται η μακροχρόνια ανάπτυξη του ηλεκτρικού τομέα, στη βάση της οικονομικής βιωσιμότητας των σχετικών επενδύσεων και υποδομών, οι οποίες θα πρέπει να αναπτύσσονται και να  χρησιμοποιούνται με τον πλέον αποδοτικό τρόπο.
ε)
Ενίσχυση των αλλαγών στην αγορά φυσικού αερίου, με σκοπό την μείωση του κόστους χρήσης των υποδομών και την ενίσχυση του ανταγωνισμού στην προμήθεια φυσικού αερίου. Η διευκόλυνση της ανάπτυξης υποδομών, οι οποίες θα συνδέουν την ελληνική αγορά φυσικού αερίου με νέες πηγές προμήθειας ή νέες αγορές, νέους προμηθευτές και τις υπόλοιπες χώρες της περιοχής της ΝΑ Ευρώπης, αποτελεί σημαντικό εργαλείο προς την επίτευξη αυτού του στόχου. 
Βασικές προτεινόμενες δομικές αλλαγές 

Α] 
Χονδρεμπορική Αγορά

1. Υιοθέτηση του μοντέλου της Γαλλικής ενεργειακής αγοράς (ΝΟΜΕ), σύμφωνα με τα διαλαμβανόμενα στο Παράρτημα Ι. Πώληση λιγνιτικής και ενδεχομένως υδροηλεκτρικής παραγωγής, αναλόγως του συγκεκριμένου σχήματος  διαχείρισης των υδροηλεκτρικών σταθμών που θα επιλεγεί (σημείο 4 παρακάτω), με υποχρέωση αυτών που θα την αγοράζουν να τη διαθέτουν σε πελάτες λιανικής, έτσι ώστε να αυξηθεί ο υγιής ανταγωνισμός στην παραγωγή και την προμήθεια ηλεκτρικής ενέργειας και δυνητικά να μπορεί να μεταφερθεί στους πελάτες αυτούς, υπό τη μορφή χαμηλότερων τιμών και τιμολογίων (σε σχέση με αυτά που θα  εφαρμόζονταν σε περίπτωση τιμολόγησης οριακής τιμής), το οικονομικό πλεόνασμα παραγωγού που διαθέτει η λιγνιτική και υδροηλεκτρική παραγωγή. Ο τρόπος δημοπράτησης της παραγωγής αυτής θα γίνεται με προθεσμιακά συμβόλαια (forward contracts). Θα προωθηθούν συμβόλαια που θα αφορούν διαφορετικές ζώνες κατανάλωσης και θα έχουν διαφορετικό χρονικό ορίζοντα ωρίμανσης. Είναι απαραίτητος ο σχεδιασμός κατάλληλων μεταβατικών διατάξεων για τη σταδιακή και ομαλή απόκτηση μεριδίου της αγοράς λιανικής, έτσι ώστε να υπάρχει δικαίωμα χρήσης των προθεσμιακών συμβολαίων. Ο σχεδιασμός αυτός, και ιδίως ο χρονικός ορίζοντας εφαρμογής του, μπορεί να είναι συμβατός με την εξεταζόμενη από την Πολιτεία πώληση παραγωγικών μονάδων της ΔΕΗ (λιγνιτικών ή/και υδροηλεκτρικών). Επισυνάπτεται, ως Παράρτημα Ι στο παρόν κείμενο, η εκτελεστική σύνοψη της μελέτης για το θέμα αυτό, την οποία εκπόνησε για λογαριασμό της ΡΑΕ επιστημονική ομάδα του Οικονομικού Πανεπιστημίου Αθηνών.
2.
Η ως άνω μεταβατική περίοδος θα συμβαδίζει και με την αντίστοιχη περίοδο κατάργησης του μηχανισμού ανάκτησης μεταβλητού κόστους (όπως αυτός ισχύει σήμερα). Ο μηχανισμός ανάκτησης μεταβλητού κόστους θα παραμείνει μόνο για τις περιπτώσεις διαφοροποιήσεων του προγράμματος κατανομής από τον Ημερήσιο Ενεργειακό Προγραμματισμό. Πρέπει να αρθούν τα κίνητρα εκείνα που ωθούν τους παραγωγούς  σε  συστηματική χρήση/κατάχρηση του κανόνα που δίνει τη δυνατότητα υποβολής προσφορών κάτω του ελάχιστου μεταβλητού κόστους, για το 30% της ισχύος. 

3. 
Επανασχεδιασμός του Μηχανισμού Διασφάλισης Ισχύος, ιδίως λαμβάνοντας υπόψη τη σταδιακή μείωση των συντελεστών φόρτισης των θερμικών μονάδων. Ο μηχανισμός αυτός θεωρείται πλέον απολύτως απαραίτητος και πρέπει να λάβει μόνιμο χαρακτήρα και δομή, συνδυασμένη με κανόνες αγοράς, με διάρκεια στο χρόνο, εφ’ όσον θα είναι ο μηχανισμός εκείνος που θα στηρίξει μακροχρόνια τη βιώσιμη και αποδοτική συνύπαρξη συμβατικών μονάδων και μονάδων ΑΠΕ.
4.
Κατάρτιση ενός λεπτομερούς Κώδικα Διαχείρισης Υδροηλεκτρικών Σταθμών και Υδάτινων Πόρων, και ιδίως ανάπτυξη συγκεκριμένης μεθοδολογίας για τον υπολογισμό της κατώτερης τιμής προσφοράς ενέργειας που μπορεί να υποβάλει στη χονδρεμπορική αγορά ένας υδροηλεκτρικός σταθμός. Ο υπολογισμός της ελάχιστης αυτής τιμής θα γίνεται με τρόπο ώστε αφ’ ενός να ελαχιστοποιείται η δυνατότητα χειραγώγησης και ανορθολογικού επηρεασμού της Οριακής Τιμής από την υδροηλεκτρική παραγωγή, αφ’ ετέρου να αποκαλύπτεται και να αντανακλάται στην προσφορά αυτή η πραγματική αξία των υδάτινων πόρων.
5.
Δημιουργία, μέσα στο 2012, Φορέα Κάλυψης και Φορέα Εκκαθάρισης για το σύνολο των οικονομικών συναλλαγών της αγοράς.
Β] 
Ηλεκτροπαραγωγή από ΑΠΕ

Επανεξέταση των οικονομικών κινήτρων και των μηχανισμών στήριξης, καθώς και των διαδικασιών υλοποίησης μονάδων ΑΠΕ, αλλά και των ποσοτικών στόχων σε σχέση με το μίγμα, την τεχνολογική ωριμότητα και τους ρυθμούς διείσδυσης των διαφόρων τεχνολογιών ΑΠΕ, έτσι ώστε επιτευχθούν οι εθνικοί στόχοι για τη συμμετοχή των ΑΠΕ στην ακαθάριστη κατανάλωση ηλεκτρικής ενέργειας της χώρας,  με ταυτόχρονη συγκράτηση της περαιτέρω αύξησης του Ειδικού Τέλους Μείωσης Εκπομπών Αέριων Ρύπων-ΕΤΜΕΑΡ (ΑΠΕ & ΣΗΘΥΑ).

Γ]
Λιανική Αγορά 

1. 
Άρση των στρεβλώσεων στα ρυθμιζόμενα τιμολόγια προμήθειας, έτσι ώστε να επιτραπεί η ορθολογική και αποτελεσματική τιμολόγηση του συνόλου της λιανικής αγοράς, στη βάση της αρχής ότι κάθε καταναλωτής τιμολογείται ανάλογα με το κόστος που προκαλεί. Ενδεικτικά αναφέρεται η ενσωμάτωση της κλίμακας οικιακής κατανάλωσης 0-800 kWh στις επόμενες κλίμακες, καθώς και η εξομάλυνση του τρόπου κατανομής των ΥΚΩ στις διάφορες κατηγορίες καταναλωτών, με σκοπό να καταργηθούν οι στρεβλώσεις και οι σταυροειδείς επιδοτήσεις.
2.
Θέσπιση μόνιμου μηχανισμού αναπροσαρμογής, ανά εξάμηνο, του ανταγωνιστικού σκέλους των ρυθμιζόμενων τιμολογίων της ΔΕΗ στο κόστος της χονδρεμπορικής αγοράς, σύμφωνα με την αναλυτική πρόταση που υπέβαλε στην Πολιτεία η ΡΑΕ το Δεκέμβριο του 2011, στο πλαίσιο της γνωμοδότησής της για το μέσο επιτρεπόμενο έσοδο των ανταγωνιστικών δραστηριοτήτων της ΔΕΗ Α.Ε (Γνωμοδότηση ΡΑΕ  36/08.12.2011). Με τον τρόπο αυτό, αφ’ ενός διασφαλίζεται η επικαιροποίηση, έγκαιρα, των τιμολογίων σύμφωνα με τις τρέχουσες τιμές των καυσίμων, έτσι ώστε να μη δημιουργούνται ελλείμματα στις ταμειακές ροές, αφ΄ ετέρου διαμορφώνεται ένα προβλέψιμο περιβάλλον στη λιανική αγορά προμήθειας ηλεκτρικής ενέργειας μέσα στο οποίο οι προμηθευτές θα μπορούν να δραστηριοποιούνται με διαχειρίσιμο επιχειρηματικό κίνδυνο.

3.
Πλήρης απεμπλοκή των δραστηριοτήτων προμήθειας ηλεκτρικής ενέργειας από την είσπραξη τελών υπέρ τρίτων (δημοτικός φόρος, δημοτικά τέλη, ΕΕΤΗΔΕ, τέλος ΕΡΤ, ΔΕΤΕ, κ.α.). Η μη καταβολή των σχετικών πληρωμών υπέρ τρίτων από τους πελάτες δεν πρέπει να συνδέεται με απειλή διακοπής ηλεκτροδότησης, εφ’ όσον ο πελάτης είναι συνεπής με τις συμβατικές του υποχρεώσεις προς τον προμηθευτή της επιλογής του και δεν υφίστανται ληξιπρόθεσμες οφειλές σχετικά με το λογαριασμό κατανάλωσης ηλεκτρικής ενέργειας, καθώς τα ως άνω τέλη δεν συνδέονται με την παροχή της υπηρεσίας αυτής (δηλ. της προμήθειας ηλεκτρικής ενέργειας).

4.
Παράλληλα, πρέπει να μειωθεί η εξαντλητική φορολόγηση που εφαρμόζεται σήμερα στην ηλεκτρική ενέργεια (ΕΦΚ στο φυσικό αέριο ως πρώτη ύλη σε σταθμούς ηλεκτροπαραγωγής, ΕΦΚ στο πετρέλαιο που χρησιμοποιείται στους σταθμούς ηλεκτροπαραγωγής της ΔΕΗ στα νησιά, ΕΦΚ στο ηλεκτρικό ρεύμα). Η εξαντλητική αυτή φορολόγηση του κοινωνικού αγαθού της ηλεκτρικής ενέργειας, καθώς και η ενσωμάτωση στους λογαριασμούς του ηλεκτρικού ρεύματος, για καθαρά εισπρακτικούς λόγους, χρεώσεων που είναι τελείως άσχετες με την ηλεκτρική ενέργεια (βλ. παραπάνω), έχει ιδιαίτερα δυσμενείς επιπτώσεις στους Έλληνες καταναλωτές. Πέραν των προφανών επιπτώσεων στο εισόδημά τους, η επιβολή όλων αυτών των φόρων και τελών υπέρ τρίτων έχει δημιουργήσει πολλαπλά εμπόδια στον εξορθολογισμό των χρεώσεων για την ηλεκτρική ενέργεια, καθώς και στην ανάπτυξη υγιούς ανταγωνισμού στην ενεργειακή αγορά.
Επιπτώσεις στην αγορά

Η οικονομική κρίση, με συνεπακόλουθα την αύξηση του κόστους δανεισμού, την αύξηση των ληξιπρόθεσμων οφειλών,  τη μείωση της κατανάλωσης και την αύξηση του κόστους των ΥΚΩ, λόγω της ένταξης σε αυτό σημαντικών ομάδων καταναλωτών, σε συνδυασμό με τη συνεχή ανοδική πορεία του Ειδικού Τέλους ΑΠΕ & ΣΗΘΥΑ, δημιουργούν σημαντικές ανοδικές πιέσεις στο συνολικό κόστος της ηλεκτρικής ενέργειας, με αποτέλεσμα την επιβάρυνση των νοικοκυριών και την απώλεια ανταγωνιστικότητας της ελληνικής οικονομίας. Η προσπάθεια για συγκράτηση των πιέσεων αυτών πρέπει να εστιαστεί στην αύξηση του ανταγωνισμού (πρόταση Α1), στον έλεγχο του κόστους (προτάσεις Α2, Α3, Α4 και Β), και στην άρση των τιμολογιακών στρεβλώσεων (πρόταση Γ).

Σταδιακά, θα προωθηθεί η ορθολογική τιμολόγηση κάθε κατηγορίας καταναλωτών, στη βάση της αποτελεσματικότερης, μακροχρόνια, κατανομής του σχετικού κόστους ανά κατηγορία καταναλωτών. Η άρση των ασυμμετριών, ιδίως ως προς το μίγμα καυσίμου στο οποίο έχει πρόσβαση κάθε προμηθευτής, θα ελαχιστοποιήσει τη δυνατότητα ευκαιριακών κερδών («free ride») από εναλλακτικούς προμηθευτές.  Η δυνατότητα αυτή υφίσταται σήμερα λόγω των στρεβλώσεων που συνεχίζουν να υφίστανται στα τιμολόγια λιανικής της ΔΕΗ. 
Για την αντιστάθμιση των παραμέτρων αυτών, θα πρέπει: α) να σχεδιαστούν και να εφαρμοστούν κατάλληλα μέτρα, ώστε να αυξηθεί ο μέσος βαθμός απόδοσης των μονάδων, δηλ. οι μονάδες να λειτουργούν όσο το δυνατόν πιο αποδοτικά, όταν καλούνται να ενταχθούν και να συνεισφέρουν στο σύστημα, β) να βελτιωθεί ο ανταγωνισμός στην αγορά φυσικού αερίου, ώστε οι όποιες βελτιωμένες επιδόσεις/αποδόσεις της αγοράς αυτής να περάσουν και στην αγορά ηλεκτρισμού, και γ) να αυξηθεί, παράλληλα, η απόδοση στη χρήση των υποδομών δικτύων, ώστε να επιτευχθεί σχετική μείωση του κόστους χρήσης του συστήματος μεταφοράς και του δικτύου διανομής, μειώνοντας αντίστοιχα το λογαριασμό ηλεκτρικής ενέργειας στον τελικό καταναλωτή.

Διαχείριση της τρέχουσας οικονομικής συγκυρίας για τη χώρα και τους καταναλωτές 

1.
Θα πρέπει να ληφθούν μέτρα για τη μεγαλύτερη διασφάλιση των συναλλαγών και την αποδοτικότερη διαχείριση του πιστωτικού κινδύνου, όπως είναι η καθιέρωση ημερήσιας εκκαθάρισης των εισαγωγών/εξαγωγών και η εβδομαδιαία εκκαθάριση των συναλλαγών των προμηθευτών. Επιπλέον, θα πρέπει να προωθηθεί η διαχείριση διμερών συμβολαίων, όπως οι προθεσμιακές συμβάσεις που θα δημοπρατηθούν, ώστε να μειωθεί ο διαχειριστικός κίνδυνος του Λειτουργού της Αγοράς. Οι εγγυητικές επιστολές θα αφορούν, κατά κύριο λόγο, τις οφειλές προς τους διαχειριστές των δικτύων.
2.
Ιδιαίτερης σημασίας είναι η διαχείριση του θέματος των ληξιπρόθεσμων οφειλών των καταναλωτών. Στην Ελλάδα των πλέον του 1,3 εκατομμυρίων ανέργων, η όποια κοινωνική πολιτική ασκηθεί στον τομέα της παροχής του ζωτικού αγαθού της ηλεκτρικής ενεργείας αποτελεί κρίσιμη απόφαση της Πολιτείας. Η πολιτική αυτή θα πρέπει να στηρίζεται σε ανάλυση κόστους/οφέλους, τόσο σε οικονομικά όσο και σε κοινωνικά αποτελέσματα, η δε κατανομή του προκύπτοντος κόστους να γίνεται με τρόπο διαφανή, συντεταγμένο και όχι αποσπασματικό, και να εντάσσεται είτε στο πλαίσιο του μηχανισμού των ΥΚΩ -για το τμήμα εκείνο που αφορά αμιγώς ενεργειακά κόστη-, είτε σε άλλους μηχανισμούς στήριξης ευαίσθητων κοινωνικών ομάδων. Η μεταφορά στους καταναλωτές, μέσω των χρεώσεων ΥΚΩ, κόστους που δεν συνδέεται αμιγώς με την αγορά ενέργειας, αλλά αποσκοπεί στην, έστω και μερική, χρηματοδότηση κοινωνικών σκοπών, αυξάνει την ελαστικότητα της κατανάλωσης και επιδεινώνει την ανταγωνιστικότητα της ελληνικής οικονομίας. Στο πλαίσιο αυτό, προτείνεται η επανεξέταση τόσο του περιεχομένου, όσο και του τρόπου κατανομής του κόστους των ΥΚΩ, με στόχο την ορθολογικότερη, δικαιότερη και οικονομικά πιο αποτελεσματική χρέωσή του στις διάφορες κατηγορίες καταναλωτών.
Η σταδιακή μετάβαση από το Mandatory Pool στο Target Model (2014)

Η ΡΑΕ, ήδη από το Δεκέμβριο του 2011, είχε υποβάλει στην Πολιτεία μία ολοκληρωμένη πρόταση Στρατηγικού Σχεδίου Δράσης και Οδικού Χάρτη για τη σταδιακή, σε ορίζοντα τριετίας, μετάβαση της εγχώριας ενεργειακής αγοράς προς το Ενιαίο Μοντέλο Ευρωπαϊκής Αγοράς (Target Model, 2014). Το στρατηγικό αυτό κείμενο/πρόταση της ΡΑΕ μπορεί να συμβάλλει ουσιαστικά στην προσπάθεια της Πολιτείας για βελτίωση της αποδοτικότητας και της ανταγωνιστικότητας του ενεργειακού τομέα της χώρας μας, και ιδιαίτερα για την ομαλή μετάβαση και την αποδοτική για την εθνική μας οικονομία ένταξη της εγχώριας ενεργειακής αγοράς στην ενιαία ευρωπαϊκή αγορά ενέργειας.

Επισυνάπτεται στο παρόν κείμενο, ως Παράρτημα ΙΙ, η εκτελεστική σύνοψη του Σχεδίου  Δράσης & Οδικού Χάρτη της ΡΑΕ για το Target Model.
ΠΑΡΑΡΤΗΜΑ I 

ΜΕΛΕΤΗ ΤΟΥ ΟΙΚΟΝΟΜΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ ΓΙΑ ΤΗ ΡΥΘΜΙΣΗ ΤΗΣ ΠΡΟΣΒΑΣΗΣ ΣΤΗΝ ΠΑΡΑΓΩΓΗ ΜΟΝΑΔΩΝ ΧΑΜΗΛΟΥ ΚΟΣΤΟΥΣ ΤΗΣ ΔΕΗ
Εκτελεστική Σύνοψη

Α]
Εισαγωγή - Κατάσταση Αγοράς - Ρύθμιση ΝΟΜΕ

Στην παρούσα κατάσταση της αγοράς ηλεκτρικής ενέργειας στην Ελλάδα, η ΔΕΗ συνεχίζει να κυριαρχεί τόσο στην παραγωγή όσο και στην προμήθεια ηλεκτρικής ενέργειας (π.χ. τα μερίδιά της ήταν 78% και 97%, αντίστοιχα, το 2010). Επίσης, η ΔΕΗ συνεχίζει να διαθέτει ισχυρό ανταγωνιστικό πλεονέκτημα, λόγω των μονάδων ηλεκτροπαραγωγής χαμηλού κόστους, δηλαδή των λιγνιτικών και των υδροηλεκτρικών (κατά τα έτη υψηλής υδραυλικότητας) μονάδων, που δεν διαθέτουν οι ανταγωνιστές της. Με τον υφιστάμενο τρόπο λειτουργίας της χονδρεμπορικής αγοράς (δηλ. το mandatory pool), υφίσταται μεγάλη διαφορά μεταξύ της μέσης Οριακής Τιμής Συστήματος (ΟΤΣ) και του μέσου κόστους παραγωγής της ΔΕΗ, λόγω ακριβώς των μονάδων παραγωγής χαμηλού κόστους. Αυτό το υψηλό «κέρδος σπανιότητος» (scarcity rent) τελικά μετακυλύετε υπέρ των Ελλήνων καταναλωτών, λόγω της ρύθμισης των λιανικών τιμολογίων της ΔΕΗ, τα οποία συνεχίζουν να είναι κοστοστρεφή. 

Είναι σαφές, από τα παραπάνω στοιχεία, ότι η ΔΕΗ γενικά αντιμετωπίζει χαμηλό ανταγωνισμό, τόσο στην παραγωγή, με τους ανταγωνιστές της να έχουν σχετικά χαμηλό συνολικό δυναμικό και παραγωγή μέσω μονάδων υψηλότερου κόστους, όσο και, ιδιαίτερα, στην προμήθεια, λόγω των «εξασφαλισμένων» κερδών των εναλλακτικών παραγωγών στη χονδρική, αλλά και των χαμηλών λιανικών τιμολογίων της ΔΕΗ. Για παράδειγμα, στη χαμηλή τάση (τιμή για το 2012, 78,6 €/MWh), οι άλλοι προμηθευτές δεν μπορούν να ανταγωνιστούν τη ΔΕΗ λόγω του υψηλού τους κόστους (93,4 €/ MWh, με μέση ΟΤΣ του 1ου/2012, χωρίς να λαμβάνεται υπ’ όψιν το κόστος και το εύλογο κέρδος εμπορικής δραστηριότητας). Στο μέλλον, σύμφωνα με το Νόμο 4001/2011, αναμένεται η πλήρης απορύθμιση των λιανικών τιμολογίων της ΔΕΗ, και συγκεκριμένα από τον Ιούλιο του 2013, αν και δεν είναι βέβαιο τι ακριβώς τιμολόγια θα προκύψουν στη συνέχεια, δεδομένου και του ρόλου του Ελληνικού Δημοσίου ως βασικού μετόχου της ΔΕΗ. Πάντως, στο μέλλον αναμένεται να αυξηθεί η τιμή χονδρικής (ΟΤΣ), λόγω της ενσωμάτωσης του πλήρους κόστους των δικαιωμάτων εκπομπών CO2 από λιγνιτικές μονάδες και της ενδεχόμενης αύξησης των τιμών φυσικού αερίου. Αυτό θα έχει ως συνέπεια, αν οι τιμές λιανικής της ΔΕΗ παύσουν να είναι κοστοστρεφείς, την αύξηση των τιμών λιανικής, λόγω της ευθυγράμμισής τους, τουλάχιστον, με τις τιμές χονδρικής. Συνεπώς, αναμένεται μεταφορά του «κέρδους σπανιότητας», από τους καταναλωτές προς τη ΔΕΗ. 

Στα πλαίσια αυτά, εξετάζεται ως ρυθμιστικό μέτρο ενίσχυσης του ανταγωνισμού και συγκράτησης των τιμών λιανικής, η παροχή σε τρίτους του δικαιώματος πρόσβασης στη λιγνιτική ηλεκτροπαραγωγή της ΔΕΗ, σε σχετικά χαμηλή (κοστοστρεφή) τιμή. Το μέτρο αυτό είναι παρόμοιο με τη ρύθμιση ΝΟΜΕ που εφαρμόστηκε στη Γαλλία, η οποία υποχρέωσε την EDF να παραχωρήσει σε τρίτους πρόσβαση στην πυρηνική της παραγωγή, σε τιμή βασισμένη στο κόστος (cost-oriented). Σημειωτέον ότι ο κυρίαρχος πάροχος της Γαλλίας (EDF) έχει σχεδόν μονοπώλιο στη -χαμηλού κόστους- πυρηνική παραγωγή, και ότι παράγει ενέργεια σχεδόν αποκλειστικά με μονάδες χαμηλού κόστους, σε αντίθεση με τη ΔΕΗ η οποία παράγει με ένα μίγμα μονάδων χαμηλού, μεσαίου και υψηλού κόστους. 

Η ρύθμιση ΝΟΜΕ έχει αποτελέσει αντικείμενο έντονων συζητήσεων και κριτικής στη Γαλλία. Τα βασικά ερωτήματα που έχουν τεθεί στα πλαίσια αυτά για το νόμο ΝΟΜΕ, αφορούν κατά πόσον θα επιτευχθούν οι κύριοι στόχοι του, δηλαδή: α) να ενισχυθεί ο ανταγωνισμός, β) να προστατεύονται οι καταναλωτές ηλεκτρικής ενέργειας από σημαντικές αυξήσεις στις τιμές, και γ) να ενισχυθούν τα κίνητρα για επενδύσεις σε νέες μονάδες παραγωγής και για την ανάπτυξη καινοτομιών προμήθειας. Σύμφωνα με ορισμένους τουλάχιστον σχολιαστές-ειδικούς, ο ΝΟΜΕ αποτελεί ιδιαίτερα παρεμβατικό μέτρο, γιατί οι μονάδες παραγωγής χαμηλού κόστους που ελέγχει ο κυρίαρχος παραγωγός δεν μπορούν να θεωρηθούν ως «απαραίτητες υποδομές» (essential facilities) και, άρα, δεν δικαιολογείται η υποχρεωτική πρόσβαση τρίτων. Επίσης, έχει υψηλό κόστος υλοποίησης, γιατί απαιτεί τη συγκέντρωση πολλών δεδομένων για το κόστος παραγωγής, τα μερίδια αγοράς, τη ζήτηση, κ.λπ., και μάλιστα με υψηλή ακρίβεια, ενώ είναι απαραίτητη η διαρκής προσαρμογή σημαντικών παραμέτρων (τιμή πρόσβασης, ποσότητα πρόσβασης ανά εναλλακτικό παραγωγό) στις νέες τιμές των δεδομένων, καθώς και η συμφωνία μεταξύ των εμπλεκομένων για τον αντικειμενικό τρόπο υπολογισμού της τιμής πρόσβασης. 
Έχει εκφρασθεί η άποψη ότι οι προοπτικές επιτυχίας του ΝΟΜΕ στη Γαλλία δεν είναι ευοίωνες.  Αυτό βασίζεται στο γεγονός ότι ο αποτελεσματικός ανταγωνισμός ενισχύεται όταν οι ανταγωνιστές είναι κάθετα ολοκληρωμένοι, με δραστηριότητα στην προμήθεια και, κυρίως, την παραγωγή (στη Γαλλία, η EDF παράγει το 95% της ηλεκτρικής ενέργειας), ενώ ο  ΝΟΜΕ δεν δημιουργεί από μόνος του, απαραίτητα, τα κίνητρα για νέες επενδύσεις στην παραγωγή, για καινοτομίες στην προμήθεια, και γενικά για ανταγωνιστική συμπεριφορά των εμπλεκομένων. Από την άλλη πλευρά, στην Ελλάδα, η απελευθέρωση της αγοράς ενέργειας και η λειτουργία του mandatory pool έχει τα τελευταία χρόνια οδηγήσει σε αρκετά σημαντικές επενδύσεις στο στάδιο της παραγωγής από τρίτους, οι οποίοι όμως δεν έχουν κίνητρο να δραστηριοποιηθούν στην προμήθεια. Συνεπώς, ιδιαίτερα για την περίπτωση της Ελλάδας, μια τέτοια ρύθμιση αποτελεί πρωτίστως ένα ενδιάμεσο βήμα που, σε συνδυασμό με άλλα μέτρα, όπως θα προκύψει στη συνέχεια, μπορεί να έχει τα εξής σημαντικά αποτελέσματα: 
· Να δώσει τη δυνατότητα σε τρίτους να αυξήσουν σημαντικά το μερίδιό τους στην προμήθεια, όσο, για τον ένα ή τον άλλο λόγο, οι τιμές λιανικής της ΔΕΗ συνεχίζουν να είναι κοστοστρεφείς.
· Να συμβάλλει στον περιορισμό της αύξησης τιμών στη λιανική αγορά, αν/όταν οι τιμές λιανικής της ΔΕΗ σταματήσουν να είναι κοστοστρεφείς.
· Να οδηγήσει μακροχρόνια σε μεγαλύτερο ανταγωνισμό σε όλα τα στάδια της ενεργειακής παραγωγικής αλυσίδας.

Β]
Μεθοδολογία ανάλυσης

Στην παρούσα μελέτη, η οποία εκπονήθηκε για λογαριασμό της ΡΑΕ από επιστημονική ομάδα του Οικονομικού Πανεπιστημίου Αθηνών (Γ. Κατσουλάκος - Κ. Κουρκουμπέτης - Γ. Σταμούλης), αναπτύσσεται ένα υπόδειγμα για την ανάλυση των συνεπειών της συγκεκριμένης ρύθμισης ΝΟΜΕ στην Ελληνική αγορά. Το υπόδειγμα αυτό περιλαμβάνει όλα τα βασικά  χαρακτηριστικά και παραμέτρους της αγοράς, τόσο της υφιστάμενης, όσο και αυτής που θα προκύψει μετά τη ρύθμιση βάσει των συνεπειών αυτής, για την οποία μελετώνται τα εξής βασικά σενάρια:
· Περίπτωση Α: Η ρύθμιση εφαρμόζεται με έγχυση στο mandatory pool της αποκτώμενης -χαμηλού κόστους- ισχύος από τους τρίτους. 
· Περίπτωση Β1: Η ρύθμιση εφαρμόζεται με υποχρέωση των τρίτων να προμηθεύουν μέσω διμερών συμβάσεων (OTC - Over The Counter) τη λιγνιτική παραγωγή στην οποία αποκτούν πρόσβαση.
· Περίπτωση Β2 (κεντρική περίπτωση): Όπως η Β1, με επιπλέον υποχρέωση από τρίτους να προμηθεύουν μέσω OTC και το μέρος της δικής τους παραγωγής που είναι αναγκασμένοι να προμηθεύσουν για να έχουν πρόσβαση στη λιγνιτική παραγωγή. 

Όμως, προκειμένου η πολυπλοκότητα της ανάλυσης να διατηρηθεί σε εύλογα και πρακτικά χρήσιμα επίπεδα, υιοθετούνται οι εξής απλουστευτικές υποθέσεις: 
· Για την παραγωγή ηλεκτρικής ενέργειας χρησιμοποιούνται τριών (3) τύπων μονάδες / τεχνολογίες: λιγνιτικές μονάδες, σύγχρονες μονάδες φυσικού αερίου (ΦΑ) και «άλλες» μονάδες με υψηλότερο κόστος παραγωγής από τις μονάδες ΦΑ -αυτές μπορεί να είναι μονάδες ΦΑ παλαιάς τεχνολογίας, μονάδες πετρελαίου ή/και υδροηλεκτρικές μονάδες. Η ΔΕΗ χρησιμοποιεί ένα μίγμα μονάδων όλων αυτών των τεχνολογιών, ενώ οι ανταγωνιστές της παραγωγοί χρησιμοποιούν μόνο μονάδες ΦΑ. 
· Η ζήτηση θεωρείται τελείως ανελαστική και διαφοροποιείται, ανάλογα με την ώρα, σε χαμηλή, μεσαία και υψηλή. Τα όποια συμβόλαια (π.χ. ετήσια) λαμβάνουν υπ’ όψιν τους αυτή τη διαφοροποίηση της ζήτησης ανά χρονικές ζώνες.
· Οι περίοδοι υψηλής υδραυλικότητας επιδρούν στη χονδρεμπορική αγορά ηλεκτρικής ενέργειας με ακριβώς ισοδύναμο τρόπο με μία μείωση της ζήτησης -μετακίνηση της ζήτησης προς τα αριστερά- με δεδομένη την υποχρεωτική έγχυση υψηλότερης ποσότητας υδροηλεκτρικής ενέργειας τις περιόδους αυτές. 
· Κατά την ανάλυση λειτουργίας του pool της χονδρεμπορικής αγοράς δεν λαμβάνονται υπ’ όψιν οι τεχνικοί περιορισμοί των μονάδων παραγωγής, ιδίως ως προς το τεχνικό τους ελάχιστο. Επίσης, δεν λαμβάνονται υπ’ όψιν οι κανόνες υποβολής Προσφορών Έγχυσης, ο Μεταβατικός Μηχανισμός Διασφάλισης Επαρκούς Ισχύος (ΜΜΔΕΙ) και ο Μηχανισμός Κάλυψης Μεταβλητού Κόστους (ΜΚΜΚ) - η κατάργηση του οποίου άλλωστε θα μπορούσε να γίνει μαζί με τη θεσμοθέτηση της πρόσβασης τρίτων στη λιγνιτική παραγωγή της ΔΕΗ.
· Αν και το δικαίωμα πρόσβασης στη λιγνιτική παραγωγή της ΔΕΗ σε χαμηλή τιμή μπορεί να δίνεται σε τρίτους παραγωγούς, σε εναλλακτικούς  προμηθευτές και σε μεγάλους πελάτες, η ανάλυση επικεντρώνεται, χωρίς ποιοτική επίδραση στα αποτελέσματα, στην περίπτωση που δικαίωμα πρόσβασης έχουν μόνο τρίτοι παραγωγοί. Εξετάζεται, όμως, και η επίδραση στη λιανική τιμή για τους «άλλους καταναλωτές», αν δοθεί πρόσβαση στη λιγνιτική παραγωγή και στους πελάτες υψηλής τάσης.
· Δεν λαμβάνεται υπ’ όψιν η παραγωγή των ΑΠΕ, η οποία απλά θεωρείται ότι μειώνει αντίστοιχα τη ζήτηση. 
Οι βασικές παράμετροι της ρύθμισης, τις οποίες περιλαμβάνει το υπόδειγμα της μελέτης, είναι: η τιμή πρόσβασης (

), το μέγιστο ποσοστό λιγνιτικής παραγωγής της ΔΕΗ στο οποίο μπορεί να έχουν πρόσβαση τρίτοι (α), και το ποσοστό λιγνιτικής ενέργειας ανά μονάδα ενέργειας που προμηθεύουν τρίτοι (φ). Η παράμετρος φ είναι καθοριστική στην Περίπτωση Β2. Συγκεκριμένα, η ανάλυση της παρούσας μελέτης και τα συμπεράσματά της βασίζονται σε υπόδειγμα, στο οποίο θεωρείται ότι:

1. Η Ρυθμιστική Αρχή αποφασίζει αρχικά τα επίπεδα των «παραμέτρων ρύθμισης» (τιμή πρόσβασης, α και φ). Επίσης, στις περιπτώσεις Β1 και Β2 αποφασίζει ότι υποχρεώνει συναλλαγές OTC για τους τρίτους. Οι αποφάσεις αυτές για τις τιμές των «παραμέτρων ρύθμισης» λαμβάνονται βάσει και των συνθηκών στην αγορά (δυναμικό ΔΕΗ και τρίτων, κ.λπ.) και της επίδρασης της ρύθμισης στην τιμή λιανικής, που θεωρείται αρχικά ότι ισούται με το μεσοσταθμικό κόστος της ΔΕΗ. Επίσης, ο προσδιορισμός της τιμής πρόσβασης

γίνεται βάσει στοιχείων του μακροχρόνιου επαυξητικού κόστους του λιγνίτη, και λαμβάνεται (στο βασικό σενάριο ανάλυσης) ίση με 45 €/MWh.

2.
Στη συνέχεια, με δεδομένες τις παραμέτρους ρύθμισης, οι τρίτοι επιλέγουν το ποσοστό της λιγνιτικής παραγωγής που θα αγοράσουν (δ) για να μεγιστοποιήσουν το κέρδος τους, το οποίο πρέπει να είναι τουλάχιστον όσο και το κέρδος τους πριν τη ρύθμιση (περιορισμός συμβατότητας κινήτρων - Incentive Compatibility Constraint).
Στο υπόδειγμα της μελέτης ποσοτικοποιείται η επίδραση της ρύθμισης στο μεσοσταθμικό κόστος της ΔΕΗ (και, συνεπώς, στην τιμή λιανικής μετά τη ρύθμιση), στο μεσοσταθμικό κόστος των τρίτων, στο κέρδος των τρίτων και στα μερίδια της ΔΕΗ και των τρίτων στη λιανική αγορά. Αυτή η ανάλυση γίνεται κατά τρόπο πλήρως παραμετροποιημένο και βασικό μέρος αυτής αποτελεί η διαγραμματική ανάλυση της χονδρεμπορικής αγοράς πριν και μετά τη ρύθμιση. Στη συνέχεια της μελέτης, παρουσιάζεται γενική ανάλυση των συνεπειών της ρύθμισης στη λιανική αγορά, όπως και ένα πλήρες αριθμητικό παράδειγμα, που αφορά περιόδους υψηλής ζήτησης, καθώς και ορισμένες παραλλαγές αυτού. Το παράδειγμα υποθέτει κοστοστρεφή λιανικά τιμολόγια της ΔΕΗ. Στην τελευταία ενότητα της μελέτης αναλύεται και η περίπτωση με απελευθερωμένα τιμολόγια.   

Γ]
Σύνοψη συμπερασμάτων

1. Η εφαρμογή μιας ρύθμισης τύπου-ΝΟΜΕ στην Ελλάδα δεν θα επηρεάσει τις τιμές χονδρικής. Επίσης, μπορεί να οδηγήσει σε σημαντικές αυξήσεις των (κοστοστρεφών) τιμών λιανικής (στην Περίπτωση Α, όπου συνεχίζεται η λειτουργία του mandatory pool), σε σύγκριση με την περίπτωση της Γαλλίας (όπου οι αυξήσεις ως αποτέλεσμα του ΝΟΜΕ δεν είναι τόσο μεγάλες). Η διαφορά με τη Γαλλία οφείλεται στο γεγονός ότι το μέσο κόστος παραγωγής της ΔΕΗ θα αυξηθεί, καθώς μεγαλύτερο μερίδιο της παραγωγής της που διατίθεται από την ίδια στη λιανική αγορά θα γίνεται πλέον από μονάδες μεσαίου και υψηλού κόστους.

2. Οι σημαντικές αυξήσεις στις κοστοστρεφείς τιμές λιανικής μπορούν να αποφευχθούν, αν η ρύθμιση συνδυαστεί με υποχρεωτική χρήση διμερών συμβάσεων από τρίτους. Στην περίπτωση αυτή, οι τιμές λιανικής μπορεί και να αυξηθούν μόνο ελάχιστα (π.χ. λιγότερο από 2%) εάν, εκτός της αποκτούμενης λιγνιτικής ενέργειας, και μέρος της παραγωγής τρίτων από μονάδες ΦΑ διοχετεύεται στη λιανική αγορά υποχρεωτικά μέσω διμερών συμβάσεων. Η αύξηση των τιμολογίων λιανικής για πελάτες χαμηλής τάσης (ΧΤ) και μέσης τάσης (ΜΤ) θα είναι ελάχιστα μεγαλύτερη αν, επιπλέον, δοθεί πρόσβαση στη λιγνιτική παραγωγή της ΔΕΗ και στους πελάτες υψηλής τάσης (ΥΤ), στη χαμηλή τιμή πρόσβασης 
[image: image3.wmf]a

: αν για παράδειγμα 12% της λιγνιτικής παραγωγής δεσμεύεται για πελάτες ΥΤ
, η αύξηση των τιμών των πελατών ΧΤ και ΜΤ θα είναι μεγαλύτερη κατά λιγότερο από 1% (από 1,95% σε περίπου 2,75%)
.

3. Στην τελευταία περίπτωση, η Ρυθμιστική Αρχή μπορεί να «οδηγήσει», με την κατάλληλη επιλογή των εργαλείων πολιτικής, δηλ. των παραμέτρων α και φ, το τελικό αποτέλεσμα σε μια πολύ πιο συμμετρική αγορά, με τους τρίτους να μοιράζονται περίπου την λιανική αγορά με τη ΔΕΗ, να έχουν σημαντική αύξηση κερδών, κάτι που θα αυξήσει τη δυνατότητά τους να επιβιώσουν, ιδιαίτερα στην τρέχουσα περίοδο χαμηλής ζήτησης, και να έχουν ένα μέσο κόστος ανά MWh ενέργειας που προμηθεύουν πολύ κοντά σε  (ή και χαμηλότερο από) αυτό της ΔΕΗ. Τα παραπάνω επίπεδα τιμών λιανικής, με την περίπου συμμετρική δομή της αγοράς, όσον αφορά τα μερίδια και το μέσο κόστος της ΔΕΗ και των τρίτων, δεν θα ήταν εφικτά σε (υποθετικές) συνθήκες όπου οι συναλλαγές γίνονταν σήμερα με διμερείς συμβάσεις. Ο λόγος είναι βέβαια ότι ενώ η ΔΕΗ θα μπορούσε σήμερα, για παράδειγμα, να πωλεί την παραγωγή των μονάδων της με μέσο κόστος 58 €/MWh, οι τρίτοι, με μέσο κόστος ίσο περίπου με 80 €/ΜWh, δεν θα μπορούσαν να δραστηριοποιηθούν στην αγορά ηλεκτρικής ενέργειας – που είναι βέβαια και ο αρχικός λόγος ύπαρξης του mandatory pool.

4. Από τη στιγμή που η ΔΕΗ σταματήσει να έχει κοστοστρεφείς τιμές λιανικής, οι τιμές θα αυξηθούν στο επίπεδο που αντιστοιχεί στη χονδρική τιμή. Αυτή βέβαια θα ήταν η έκβαση και χωρίς την εφαρμογή της ρύθμισης, μετά την πλήρη απελευθέρωση των τιμών λιανικής. 

5. Αν δοθεί η δυνατότητα και στη ΔΕΗ να πωλεί ακόμη και όλη την παραγωγή της μέσω διμερών συμβάσεων, τότε οι τιμές λιανικής αναμένεται γενικά να αυξηθούν και πάνω από τη «χονδρική» τιμή, τουλάχιστον όσο η ζήτηση είναι αρκετά υψηλή ώστε να καλύπτει το συνολικό δυναμικό των παραγωγών. 

6. Αναλύοντας, όμως, την περίπτωση στην οποία η ζήτηση στην αγορά είναι μικρότερη από το συνολικό δυναμικό όλων των παραγωγών, προκύπτει ότι η εφαρμογή μιας ρύθμισης τύπου-ΝΟΜΕ μπορεί τότε να έχει  θετικές επιδράσεις στο επίπεδο των τιμών λιανικής, μετά την πλήρη απελευθέρωσή τους. Συγκεκριμένα, ο ανταγωνισμός που θα προκύψει μεταξύ της ΔΕΗ και των τρίτων στην αγορά προμήθειεας, λόγω της ρύθμισης, δημιουργεί κίνητρο μείωσης της τιμής, όσο η τιμή παραμένει μεγαλύτερη από το μέσο κόστος της ΔΕΗ, οπότε αναμένεται ότι στην ισορροπία η τιμή θα πέσει στο μέσο αυτό κόστος. 

7. Βεβαίως, ακόμα και χωρίς τη ρύθμιση, όταν η ζήτηση είναι μικρότερη από το συνολικό δυναμικό, ο ανταγωνισμός στις τιμές που μόλις περιγράφηκε, θα μπορούσε επίσης να οδηγήσει σε μειώσεις τιμών λιανικής. Όμως, αυτό μπορεί να μην προκύψει, και ακόμη και αν προκύψει, η μείωση στις τιμές θα είναι μικρότερη από αυτήν που θα υπάρξει με τη ρύθμιση. Οι κύριοι λόγοι γι’ αυτό είναι ότι:
 (α)
Χωρίς τη ρύθμιση τύπου-ΝΟΜΕ, οι τρίτοι θα προτιμούν να πωλούν την παραγωγή τους μόνο στο pool και να μην δραστηριοποιηθούν στην προμήθεια (λιανική αγορά). Σε αυτή τη περίπτωση, μετά την πλήρη απελευθέρωση των τιμών, οι τιμές λιανικής θα εναρμονιστούν με τις τιμές χονδρικής, παραμένοντας έτσι σε υψηλότερα επίπεδα. 
(β)
Ακόμη και αν οι τρίτοι δραστηριοποιηθούν στη λιανική, χωρίς τη ρύθμιση τύπου-ΝΟΜΕ, ο ανταγωνισμός σε τιμές σε περιόδους χαμηλότερης ζήτησης θα οδηγήσει τις τιμές στο μέσο κόστος των τρίτων, το οποίο χωρίς τη ρύθμιση είναι σημαντικά μεγαλύτερο από αυτό της ΔΕΗ.

Συνεπώς, μια ρύθμιση τύπου ΝΟΜΕ μπορεί να έχει θετικές επιδράσεις και μετά την απελευθέρωση των τιμών λιανικής. 

8. Τέλος, σχετικά με την επίδραση της ρύθμισης σε επενδύσεις και καινοτομίες αναφέρονται τα εξής: στην παρούσα συγκυρία, στην οποία η οικονομική κρίση έχει μειώσει τη ζήτηση σε επίπεδα χαμηλότερα του δυναμικού, αν και η αύξηση των κερδών των τρίτων παραγωγών λόγω της ρύθμισης θα επηρεάσει θετικά τα κίνητρά τους να παραμείνουν και να αναπτυχθούν στην αγορά, η επενδυτική δραστηριότητα αναμένεται να είναι ούτως ή άλλως περιορισμένη, τουλάχιστον μεσοπρόθεσμα. Από την άλλη πλευρά, η αύξηση του ανταγωνισμού στη λιανική αγορά αναμένεται να έχει θετική επίδραση στην προσφορά καινοτομικών υπηρεσιών προς τους καταναλωτές, καθώς οι καινοτομίες αυτές αποτελούν σημαντικές, και περισσότερο ελκυστικές, εναλλακτικές μεθόδους προσέλκυσης καταναλωτών και αύξησης μεριδίου στην αγορά, από ότι ο ανταγωνισμός στις τιμές.

Οδικός Χάρτης και Σχέδιο Δράσης της ΡΑΕ

 στο πλαίσιο ολοκλήρωσης της ενοποιημένης ευρωπαϊκής αγοράς ηλεκτρικής ενέργειας

Αθήνα, Δεκέμβριος  2011

ΕΚΤΕΛΕΣΤΙΚΗ  ΣΥΝΟΨΗ

Στο πλαίσιο της ένταξης, μέχρι το τέλος του 2014, της ελληνικής αγοράς ηλεκτρισμού στη σχεδιαζόμενη ενιαία ευρωπαϊκή αγορά ηλεκτρικής ενέργειας, καθώς και της ανάγκης για περαιτέρω ανάπτυξη και ισχυροποίηση του ανταγωνισμού στην εγχώρια αγορά, η Ρυθμιστική Αρχή Ενέργειας (ΡΑΕ) σκοπεύει να επανεξετάσει συνολικά το σχεδιασμό της ελληνικής χονδρεμπορικής αγοράς ηλεκτρισμού. Το έργο αυτό είναι ιδιαίτερα σύνθετο, λαμβανόμενης υπόψη της έλλειψης ρευστότητας και βάθους της ελληνικής αγοράς ηλεκτρικής ενέργειας, κυρίως λόγω των δομικών προβλημάτων του τομέα ηλεκτρισμού στη χώρα μας.

Ως πρώτο βήμα, η ΡΑΕ θα εντοπίσει τα στοιχεία του ισχύοντος πλαισίου λειτουργίας της εγχώριας αγοράς, τα οποία είτε κρίνονται ασύμβατα με το προτεινόμενο ευρωπαϊκό μοντέλο, είτε είναι μεν συμβατά, αλλά δεν έχουν αποδειχθεί στην πράξη αποτελεσματικά, προκαλώντας στρεβλώσεις στον ανταγωνισμό. Στη συνέχεια, η ΡΑΕ θα προχωρήσει στην αναθεώρηση των στοιχείων αυτών, μέσω διαδικασίας λεπτομερούς ανάλυσης της αγοράς και δημόσιας συζήτησης επί των προτεινόμενων από την Αρχή λύσεων. 

Οι αρχές του σχεδιαζόμενου ευρωπαϊκού μοντέλου αγοράς περιγράφονται στις κατευθυντήριες γραμμές του Ευρωπαϊκού Οργανισμού  Συνεργασίας των Ρυθμιστικών Αρχών Ενέργειας  (ACER), αναφορικά: (α) με τον καταμερισμό της δυναμικότητας και τη διαχείριση της συμφόρησης των διασυνδέσεων (Capacity Allocation & Congestion Management Framework Guidelines, CACM FG) και, (β) με την εξισορρόπηση ηλεκτρικής ενέργειας (Electricity Balancing Framework Guidelines, EB FG), θα εξειδικευθούν δε περαιτέρω στους σχετικούς Κώδικες Δικτύων που θα συνταχθούν από τον ENTSO-E. Στόχος των Κωδίκων αυτών είναι η εφαρμογή συγκεκριμένου μοντέλου αγοράς, συχνά αναφερόμενου και ως Target Model, με το οποίο θα επιτυγχάνεται:

1. Η βελτιστοποίηση της χρήσης της δυναμικότητας του Συστήματος Μεταφοράς, μέσα από συντονισμένες πρακτικές των Διαχειριστών των Συστημάτων

2. H επίτευξη αξιόπιστων τιμών και ρευστότητας στον καταμερισμό της δυναμικότητας των διασυνδέσεων για την αγορά της επόμενης ημέρας

3. Η αποτελεσματική λειτουργία των προθεσμιακών αγορών

4. Ο σχεδιασμός αποτελεσματικών ενδο-ημερήσιων αγορών  για τον καταμερισμό της δυναμικότητας των διασυνδέσεων

Ενόψει του φιλόδοξου στόχου της πλήρους διασύνδεσης των αγορών σε όλη την Ευρωπαϊκή Ένωση έως το 2014, τα ευρωπαϊκά κράτη έχουν αναλάβει σειρά πρωτοβουλιών, τόσο σε περιφερειακό επίπεδο, με στόχο τη σύζευξη γειτονικών εθνικών αγορών, όσο και σε εθνικό επίπεδο, με στόχο την προετοιμασία των εθνικών αγορών για τη μετάβαση από το υφιστάμενο μοντέλο αγοράς σε ένα μοντέλο συμβατό με αυτό που περιγράφεται από την CACM FG. Κατ’ αρχήν, προωθείται η σύζευξη των υφιστάμενων εθνικών ή περιφερειακών ευρωπαϊκών αγορών ηλεκτρικής ενέργειας, σχέδιο που είναι γνωστό ως Ευρωπαϊκή Σύζευξη Τιμών (EPC, European Price Coupling). 

Κυριότερες πρωτοβουλίες, οι οποίες μάλιστα αναμένεται να επηρεάσουν καθοριστικά και τις λεπτομέρειες του Target Model, είναι αυτές του Price Coupling of Regions (PCR) project και του North West Europe (NWE) project, οι οποίες επικεντρώνονται στις αγορές τις Βορειοδυτικής Ευρώπης και έχουν ως στόχο τη σύζευξη των αγορών της επόμενης ημέρας, της συγκεκριμένης γεωγραφικής περιοχής, έως το 2012.

Όσον αφορά την ελληνική αγορά, ιδιαίτερο ενδιαφέρον παρουσιάζουν οι εξελίξεις τόσο στην Περιφερειακή Αγορά της Κεντρικής-Νότιας Ευρώπης (Central South Electricity Region-CSE), όπου συμμετέχει και η Ελλάδα, όσο και στην Περιφερειακή Αγορά της Νοτιοανατολικής Ευρώπης, που περιλαμβάνει κατά κύριο λόγο τις χώρες των Δυτικών Βαλκανίων που βρίσκονται εκτός Ευρωπαϊκής Ένωσης. Από τις εθνικές αγορές, ιδιαίτερο ενδιαφέρον για την Ελλάδα παρουσιάζουν οι σχεδιαζόμενες αλλαγές στις αγορές ηλεκτρικής ενέργειας α) της Ιρλανδίας και β) της Ιταλίας. Στην πρώτη περίπτωση, λόγω του παραπλήσιου μοντέλου αγοράς της Ιρλανδίας με την Ελλάδα και στη δεύτερη λόγω της υφιστάμενης διασύνδεσης των ηλεκτρικών συστημάτων Ελλάδας και Ιταλίας.

Ασυμβατότητες της Ελληνικής Αγοράς  Ηλεκτρικής Ενέργειας με τo Target Model 

Εξετάζοντας τον υφιστάμενο σχεδιασμό της ελληνικής αγοράς στα πλαίσια του Target Model, διαπιστώνονται (μεγαλύτερες ή μικρότερες) ασυμβατότητες ως προς τα ακόλουθα χαρακτηριστικά:

· Έμμεση Δημοπράτηση Βραχυχρόνιων Δικαιωμάτων Διασυνδέσεων

· Έλλειψη Ενδο-ημερήσιας Αγοράς Ηλεκτρικής Ενέργειας

· Χρονοδιαγράμματα Λειτουργίας της Αγοράς

· Συν-βελτιστοποίηση Ενέργειας και Επικουρικών Υπηρεσιών

· Τεχνικός Αλγόριθμος Επίλυσης της Αγοράς

· Θέματα Εκκαθάρισης της Αγοράς

· Διοικητικά Οριζόμενη Μέγιστη / Ελάχιστη Τιμή Προσφοράς

· Μηχανισμός Κάλυψης Μεταβλητού Κόστους

Παράλληλα, διαπιστώνονται δυσλειτουργίες στο σημερινό μοντέλο λειτουργίας της εγχώριας αγοράς, με αποτέλεσμα να μην έχει αναπτυχθεί, στον επιθυμητό βαθμό, ο ανταγωνισμός μεταξύ των συμμετεχόντων.

Αναδιάρθρωση της Εγχώριας Αγοράς

Για την αντιμετώπιση των ανωτέρω προβλημάτων και ασυμβατοτήτων κρίνεται σκόπιμη η αναδιάρθρωση της ελληνικής αγοράς ηλεκτρισμού, βάσει των ακόλουθων αρχών: 

· Δημιουργία σταθερού και προβλέψιμου μοντέλου αγοράς, το οποίο θα ενσωματώνει επαρκή κίνητρα για την είσοδο (και την παραμονή) νέων συμμετεχόντων στην αγορά, καθώς  και για την προσέλκυση επενδύσεων

· Ανάπτυξη συνθηκών υγιούς ανταγωνισμού μεταξύ των συμμετεχόντων, με απώτερο στόχο το όφελος του τελικού καταναλωτή

· Διατήρηση της επάρκειας και της αξιοπιστίας του Συστήματος, ιδίως ενόψει της αναμενόμενης μεγάλης διείσδυσης των ΑΠΕ

· Μοντέλο αγοράς συμβατό με το EPC (European Price Coupling), αλλά πρωτίστως με το μοντέλο της Περιφερειακής Αγοράς της Κεντρικής-Νότιας Ευρώπης (CSE)

· Ελαχιστοποίηση του κόστους και του χρόνου προσαρμογής της εγχώριας αγοράς στο Target Model
Οι εξεταζόμενες από τη ΡΑΕ τροποποιήσεις στη διάρθρωση της ελληνικής αγοράς ηλεκτρικής ενέργειας μπορούν να χωριστούν σε τρεις (3) κατηγορίες
:

1.
Στοιχεία σχεδιασμού της υφιστάμενης αγοράς που πρέπει υποχρεωτικά να αναδιαρθρωθούν : 

α.
Τροποποίηση Αλγορίθμου Επίλυσης Αγοράς / Μορφής Προσφορών

β.
Διαχωρισμός Αγοράς Ενέργειας και Αγοράς Επικουρικών Υπηρεσιών

γ.
Μετατροπή των Δημοπρασιών Βραχυχρόνιων Δικαιωμάτων Διασυνδέσεων σε Έμμεσες

δ.
Δημιουργία Ενδο-ημερήσιας Αγοράς

ε.
Αντικατάσταση ή Κατάργηση του Μηχανισμού Κάλυψης Μεταβλητού Κόστους

στ.
Προσαρμογή των Χρονοδιαγραμμάτων της Αγοράς σε αυτά του European Price Coupling (EPC)

ζ.
Ανάθεση Φορέα Κάλυψης και Φορέα Εκκαθάρισης

η.
Τροποποίηση Διοικητικά Οριζόμενης Μέγιστης / Ελάχιστης Τιμής Προσφοράς

2. 
Στοιχεία της υφιστάμενης διάρθρωσης της αγοράς που κρίνεται σκόπιμο να επανεξεταστούν :

α.
Συμμετοχή στην Αγορά / Διμερή Συμβόλαια Φυσικής Παράδοσης

β.
Εκκαθάριση Εξισορροπούμενης Ενέργειας

γ.
Μηχανισμός Διασφάλισης Επαρκούς Ισχύος

3. 
Δομικές αλλαγές της αγοράς, μέσω ρυθμιστικών μέτρων που θα στοχεύουν στη βελτίωση των συνθηκών ανταγωνισμού και τη διασφάλιση της επάρκειας και αξιοπιστίας του Συστήματος:

α.
Πρόσβαση τρίτων σε ενεργειακούς πόρους που σήμερα διαχειρίζεται αποκλειστικά η ΔΕΗ

β.
Απόσυρση παλαιών, μη αποδοτικών,  μονάδων της ΔΕΗ

γ.
Σύναψη Συμβάσεων Διαθεσιμότητας Ισχύος (ΣΔΙ) μεταξύ ΔΕΗ και λοιπών συμμετεχόντων, ή θέσπιση μηχανισμών ανταλλαγής ή δημοπράτησης ενεργειακών προθεσμιακών προϊόντων

δ.
Εξέταση του τρόπου συμμετοχής των ΑΠΕ στην αγορά ηλεκτρισμού

Επόμενα Βήματα
Προκειμένου η ΡΑΕ να προχωρήσει στην τελική της απόφαση, και λαμβάνοντας υπόψη τις σημαντικές επιπτώσεις της απόφασης αυτής στην εγχώρια αγορά ηλεκτρισμού, οι ως άνω τροποποιήσεις στο σχεδιασμό της αγοράς θα εξεταστούν και θα δρομολογηθούν σε δύο Φάσεις:

Α΄ Φάση.
Βελτίωση του υφιστάμενου ρυθμιστικού πλαισίου, και

Β΄ Φάση.
Επανασχεδιασμός της Χονδρεμπορικής Αγοράς βάσει των Αρχών Αναδιάρθρωσης της Αγοράς που παρουσιάστηκαν στην προηγούμενη ενότητα.

Η Αναδιάρθρωση της Αγοράς θα γίνει σύμφωνα με τα ακόλουθα βήματα:

1. Χρονοδιάγραμμα Ενεργειών της ΡΑΕ για την Αναδιάρθρωση της Αγοράς έως και το 2014 (Δεκέμβριος 2011).

2. Συγκρότηση «Ομάδας Εργασίας Αναδιάρθρωσης της Χονδρεμπορικής Αγοράς», με αντικείμενο την εισήγηση προς τη ΡΑΕ αναλυτικής και τεκμηριωμένης πρότασης αναδιάρθρωσης της αγοράς (Δεκέμβριος 2011).

3. Πρόσληψη Συμβούλου για την υποστήριξη της ως άνω Ομάδας Εργασίας (1ο Τρίμηνο 2012).
4. Α΄ Φάση Αναδιάρθρωσης της Αγοράς (1ο Τρίμηνο 2012):

α.
Ανάλυση του υφιστάμενου ρυθμιστικού πλαισίου και προτάσεις για την κατάλληλη τροποποίησή του.

β.
Μελέτη επιπτώσεων των προτεινόμενων ρυθμιστικών παρεμβάσεων.

γ. 
Δημόσια διαβούλευση επί των παραδοτέων της Ομάδας Εργασίας.

δ.
Απόφαση ΡΑΕ επί της τελικής πρότασης της Ομάδας Εργασίας.

5. Β΄ Φάση Αναδιάρθρωσης της Αγοράς (2ο Τρίμηνο 2012):

α.
Αναλυτική καταγραφή των επιλογών αναδιάρθρωσης της Αγοράς βάσει των Αρχών Αναδιάρθρωσης.

β.
Μελέτη επιπτώσεων των προτεινόμενων ρυθμιστικών παρεμβάσεων.

γ. 
Δημόσια διαβούλευση επί των παραδοτέων της Ομάδας Εργασίας.

δ.
Απόφαση ΡΑΕ επί της τελικής πρότασης της Ομάδας Εργασίας.

6. Υλοποίηση των ως άνω Αποφάσεων της ΡΑΕ από ΛΑΓΗΕ / ΑΔΜΗΕ εντός των προβλεπόμενων Χρονοδιαγραμμάτων (2ο Τρίμηνο 2012 – 1ο Τρίμηνο 2014).

Συνδυάζοντας τα ανωτέρω με τα σχετικά χρονοδιαγράμματα ενεργειών σε ευρωπαϊκό επίπεδο και την προωθούμενη ενσωμάτωση της ελληνικής αγοράς στην Περιφερειακή Πρωτοβουλία CSE στις αρχές του 2014, διαπιστώνεται ότι τα χρονικά περιθώρια για την επιτυχή και έγκαιρη ένταξη της ελληνικής αγοράς στο σύστημα του EPC είναι ιδιαίτερα πιεστικά. Για το λόγο αυτό, απαιτείται στενή και αποδοτική συνεργασία μεταξύ της ΡΑΕ και των  ΑΔΜΗΕ και ΛΑΓΗΕ, οι οποίοι άλλωστε συμμετέχουν ενεργά στις προσπάθειες ενοποίησης των ευρωπαϊκών αγορών ενέργειας, μέσω της συμμετοχής τους στους αντίστοιχους ευρωπαϊκούς φορείς των Διαχειριστών των Συστημάτων και των Χρηματιστηρίων Ενέργειας. Παράλληλα, απαιτείται η ανάληψη των απαραίτητων δεσμεύσεων εκ μέρους των τριών ως άνω φορέων (ΡΑΕ, ΑΔΜΗΕ, ΛΑΓΗΕ), ως προς την έγκαιρη υλοποίηση του χρονοδιαγράμματος ενεργειών αναδιάρθρωσης της αγοράς.

Για το λόγο αυτό, επιβάλλεται η έγκαιρη δημιουργία και δραστηριοποίηση των ΑΔΜΗΕ και ΛΑΓΗΕ, αλλά και η διασφάλιση για τους φορείς αυτούς επαρκών μέσων και πόρων, ιδίως σε ανθρώπινο δυναμικό υψηλού επιπέδου, που θα τους επιτρέψει την αποτελεσματική άσκηση των αρμοδιοτήτων τους και την ανεμπόδιστη εκτέλεση των καθηκόντων τους, όπως φυσικά κάτι τέτοιο είναι αυτονόητο και για τη ΡΑΕ. 

� Αυτό περίπου είναι το ποσοστό των μεγάλων βιομηχανικών πελατών στη συνολική κατανάλωση.


� Με την κατάλληλη προσαρμογή (μικρή μείωση) του φ από τη ρυθμιστική αρχή. 


� Πολλές εξ’ αυτών αναφέρονται και στην κομβικής σημασίας Απόφαση ΡΑΕ 1250/29.07.2010 με τίτλο «Τελικές προτάσεις της ΡΑΕ αναφορικά με την επανεξέταση των βασικών ρυθμιστικών μέτρων και κανόνων που διέπουν τη λειτουργία της χονδρεμπορικής αγοράς ηλεκτρικής ενέργειας».

